CELEX: 32018D0321
Language: ro
Date: 2018-03-02 00:00:00
Title: Decizia de punere în aplicare (UE) 2018/321 a Comisiei din 2 martie 2018 de modificare a Deciziei de punere în aplicare (UE) 2017/224 de stabilire a specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului

5.3.2018   
            
            
               RO
            
            
               Jurnalul Oficial al Uniunii Europene
            
            
               L 62/34
            
         DECIZIA DE PUNERE ÎN APLICARE (UE) 2018/321 A COMISIEI
   din 2 martie 2018
   de modificare a Deciziei de punere în aplicare (UE) 2017/224 de stabilire a specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (1), în special articolul 12 alineatul (3) litera (d),
   întrucât:
   
               (1)
            
            
               Specificațiile tehnice și operaționale stabilite în anexa la Decizia de punere în aplicare (UE) 2017/224 a Comisiei (2) prevăd că specificațiile generale ale serviciului „SC înaltă precizie” furnizat de serviciul comercial cuprind o eroare de poziționare inferioară unui decimetru și că accesul la acest serviciu „SC înaltă precizie”, controlat de unul sau mai mulți prestatori de servicii, este cu plată, în funcție de politica tarifară în vigoare.
            
         
               (2)
            
            
               Cu toate acestea, se pare că accesul cu plată la serviciile de înaltă precizie ale serviciului comercial ar fi de natură să frâneze dezvoltarea aplicațiilor destinate a utiliza aceste servicii și a împiedica, în special în cadrul Uniunii, creșterea promițătoare a activităților economice bazate pe tehnologia radionavigației prin satelit. În plus, acesta ar putea constitui un obstacol în calea pătrunderii sistemului constituit în cadrul programului Galileo pe piețele mondiale, din moment ce sistemele concurente propun să ofere gratuit servicii de înaltă precizie.
            
         
               (3)
            
            
               De altfel, întreprinderile din sectoarele în plină dezvoltare care sunt cele mai susceptibile de a utiliza serviciul comercial de înaltă precizie, astfel cum sunt cele cu activități privind vehiculele autonome, robotica sau dronele, nu au nevoie de o precizie de poziționare la fel de ridicată precum cea prevăzută inițial pentru serviciul comercial. Pentru aceste întreprinderi, o precizie inferioară a doi decimetri este suficientă și este cu atât mai interesant să se obțină, în compensație, o reducere a intervalului de timp necesar pentru obținerea acestei precizii. Or, între precizia poziționării și intervalul de timp necesar pentru obținerea acestei precizii există o corelație pozitivă. Reducerea preciziei minime de la un decimetru la doi decimetri va fi însoțită, astfel, de o reducere a intervalului de timp necesar pentru obținerea preciziei, variabil în funcție de tehnologia utilizată, precum și de mediul și amplasarea utilizatorului.
            
         
               (4)
            
            
               De altfel, utilizatorii care au nevoie de un serviciu care cuprinde o eroare de poziționare inferioară celei pe care o poate oferi serviciul „SC înaltă precizie” vor putea întotdeauna să o obțină de la întreprinderile care propun deja, în mod localizat, servicii comerciale care cuprind o astfel de precizie.
            
         
               (5)
            
            
               De asemenea, este important să se precizeze că gratuitatea serviciilor de înaltă precizie ale serviciului comercial nu implică faptul că alte servicii furnizate de sistemul constituit în cadrul programului Galileo nu ar fi eventual cu plată.
            
         
               (6)
            
            
               Prin urmare, în continuare, ar trebui să se prevadă, în mod corelativ, pe de o parte, că accesul la serviciul „SC înaltă precizie” furnizat de serviciul comercial ar trebui să fie gratuit și, pe de altă parte, că specificațiile generale ale acestui serviciu „SC înaltă precizie” ar trebui să cuprindă o eroare de poziționare inferioară a doi decimetri.
            
         
               (7)
            
            
               În sfârșit, cu privire la desfășurarea serviciului „SC înaltă precizie”, este important să se modifice ușor denumirea celor două faze prevăzute, pentru a reflecta mai fidel realitatea acestora.
            
         
               (8)
            
            
               Decizia de punere în aplicare (UE) 2017/224 ar trebui modificată în consecință.
            
         
               (9)
            
            
               Măsurile prevăzute în prezenta decizie sunt conforme cu avizul comitetului instituit în temeiul articolului 36 alineatul (1) din Regulamentul (UE) nr. 1285/2013,
            
         ADOPTĂ PREZENTA DECIZIE:
   Articolul 1
   Anexa la Decizia de punere în aplicare (UE) 2017/224 se modifică după cum urmează:
   
               1.
            
            
               în rândul intitulat „Specificații generale” și în coloana intitulată „SC înaltă precizie”, textul este înlocuit cu textul următor: „Furnizare de date de înaltă precizie pentru a obține o eroare de poziționare inferioară la doi decimetri în condiții de utilizare nominale”;
            
         
               2.
            
            
               în rândul intitulat „Accesul la serviciu” și în coloana intitulată „SC înaltă precizie”, textul este înlocuit cu textul următor: „— Acces gratuit”;
            
         
               3.
            
            
               în rândul intitulat „Desfășurarea serviciului” și în coloana intitulată „SC înaltă precizie”, cuvintele „— Faza de exploatare comercială inițială între 2018 și 2020 — Faza de exploatare comercială deplină începând din 2020” sunt înlocuite cu cuvintele „— Faza inițială de furnizare a semnalelor între 2018 și 2020 — Faza de prestare de servicii complete începând din 2020”.
            
         Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 2 martie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 1.
   
      (2)  Decizia de punere în aplicare (UE) 2017/224 a Comisiei din 8 februarie 2017 de stabilire a specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului (JO L 34, 9.2.2017, p. 36).